Dayimani sluit by Blitsbokke aan | Netwerk24
Hacjivah Dayimani vir die Leeus in die Curriebeker-reeks in aksie. Foto: Gallo Images
Die 21-jarige Dayimani het laas sewesrugby gespeel toe hy as lid van die Suid-Afrikaanse o.18-span 'n goue medalje by 2015 se Statebondjeugspele in Samoa gewen het.
"Ek het hierheen gekom om twee redes," het Dayimani gesê. "Eerstens om as 'n rugbyspeler te verbeter en ek glo die vaardighede wat vir sewesrugby nodig is, sal ook van my 'n beter speler in vyftienmanrugby maak.
"En die ander rede is omdat ek die Blitsbokke se groep, wat in die eerste twee toernooie van die Wêreldreeks gaan speel (Doebai en Kaapstad), wil probeer haal."
Volgens dié kranige losvoorspeler, wat vroeër vanjaar ook as senter beproef is in die SuperSport-uitdaagreeks, gaan hy ook sy bes probeer om die span te haal vir volgende jaar se Olimpiese Spele in Tokio.
Daar moes intussen 'n verandering aan die groep gemaak word wat dié naweek in die Oktoberfest-toernooi in München gaan speel. Ryan Oosthuizen het 'n rugbesering opgedoen en word deur Sako Makata vervang.
* Die toergroep is: Chris Dry, Sako Makata, Impi Visser, Zain Davids, James Murphy, Mfundo Ndhlovu, Branco du Preez, Selvyn Davids, Kurt-Lee Arendse, Dewald Human, Siviwe Soyizwapi (k), Stedman Gans. – Sportredaksie